Don’t Break Me

«Don't Break Me» (norsk oversettelse: ikke knekk meg) er en popsang fra 2020 som fremføres av den australske artisten Montaigne. Sangen vant den australske sangkonkurransen Eurovision – Australia Decides 2020 og skulle ha vært Australias bidrag til Eurovision Song Contest 2020 i Rotterdam i Nederland. 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020.

Om sangen 
Montaigne har fortalt at sangen omhandler «nok er nok-fasen» i et forhold, der den ene parten føler at den legger ned mer følelser, energi og krefter i forholdet enn det den andre personen gjør. Dette fører til at den første blir frustrert og sint. «Jeg skrev sangen mens jeg leste Codependent No More av Melody Beattie, som virkelig beskriver kvalitetene og kjennetegnene rundt dynamikkene i et forhold».

«Don't Break Me» var ett av ti bidrag i kringkasteren SBSs sangkonkurranse Eurovision – Australia Decides i Gold Coast i Australia lørdag 8. februar 2020. Montaigne opptrådte med blått hår, klovnesminke og en klovne-krage. Sangen vant juryavstemningen og ble nummer to i telefonavstemningen, men vant konkurransen sammenlagt med 107 poeng. Gjennom seieren ble sangen Australias bidrag til Eurovision Song Contest, og skulle ha deltatt i semifinale 1 tirsdag 12. mai 2020. På grunn av koronavirusutbruddet i Europa vinteren 2020 besluttet imidlertid EBU å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19. Sangen fikk dermed aldri deltatt i konkurransen.

Referanser 

 

Australsk musikk
Bidrag til Eurovision Song Contest 2020
Sanger fra 2020